Document ID: /roh_data/filtered/fineweb-2-filterrobots_roh.jsonl.gz/69838

News
Computers vegnan utilisads pauc
Tenor il nov studi KIM (medias en la vita quotidiana d’uffants) han mo dus da tschintg uffants tranter 6 e 13 onns gia lavurà ina giada al computer en las scolas tudestgas. Però utiliseschan els lur computers per far ils pensums, scriver messadis e guardar videos sur YouTube.
Cussegl federal vul stgaffir normas per E-ID
Contracts-online vegnan stipulads sin basa da fidanza. Il Cussegl federal vul perquai stgaffir cundiziuns da basa legalas ed organisatoricas per uschia renconuscher l’identitad electronica ed ils offerents. La procedura da consultaziun davart la E-ID è averta.
Studi MINT
La ETH/SFP Turitg fa in studi a lung temp cun var 350 scolas svizras per meglierar l’instrucziun da la scienza natirala. Il studi MINT examinescha las enconuschientschas acquistadas durant las emprimas classas e la moda e maniera d’utilisar questa savida en il stgalim aut.
Informatica obligatorica al gimnasi?
16. favrer 2017 / Cumpetenza da medias
La CDEP ha lantschà ina consultaziun cun la dumonda sch’il rom informatica duai esser obligatorics per tut las scolaras e tut ils scolars dal gimnasi. A medem temp è stà elavurà in emprim plan d’instrucziun general per quest rom. La decisiun da la CDEP è previsa per l’october 2017.
Furmaziun 4.0 – il futur da l’emprender
Quant enavant è la furmaziun professiunala superiura e la furmaziun da creschids pertutgada da la quarta revoluziun industriala? È la digitalisaziun omnipreschenta mo in hype u ston ils acturs propi s’occupar da quest trend? A la dieta a Son Gagl datti las respostas latiers.
Uffants ed internet
Tenor in nov studi davart l’internet da l’Unicef è in utilisader da tras in uffant. 53% dals giuvens interrogads èn conscients dals privels existents en l’internet. En cas da problems sa drizzan els plitost a persunas da la medema vegliadetgna che a creschids.
Instrucziun digitala dependa dals scolasts
11. favrer 2017 / Societad d'infurmaziun
Il success da la digitalisaziun en l’instrucziun dependi da las persunas d’instrucziun, scriva la gasetta austriaca «der Standard». Perquai saja ina buna furmaziun da scolasts evidenta. Quella garanteschi da nizzegiar medias en l’instrucziun a moda buna e raschunaivla.
Cyber Security
Sin la pagina-web da SATW pon persunas d’instrucziun da scolas professiunalas e da gimnasis ch’instrueschan informatica, fisica e matematica, telechargiar gratuitamain quatter retschas da lecziuns davart il tema segirezza en l’internet cun mintgamai introducziuns ed unitads d’approfundaziun.
Di da trend europeic
L’Institut Gottlieb Duttweiler envida ils 15 da mars 2017 tar il di da trend europeic «Leben zwischen Cloud und Location» a Rüschlikon. Persunas spezialisadas discutan co che nossa relaziun tar lieus e spazis vegn a sa midar e cun tge consequenzas che l’economia e nossa societad ha da far quint.
LOM-CH uss en las trais linguas
30. schaner 2017 / educa.ch
A partir dal december 2016 è il standard da datas LOM-CH proponì e coordinà da l’agentura spezialisada educa.ch er disponibel en talian. El porscha la pussaivladad da descriver resursas electronicas d’emprender e d’instruir adaptà als basegns dal sistem da furmaziun svizzer.
Safer Internet Day
La Cumissiun europeica organisescha mintga onn ils 7 da favrer il Safer Internet Day, quest onn sut il motto «Be the change: Unite for a better internet». Klicksafe publitgescha quest di in manual cun exempels da good practice sut il titel «Was tun bei (Cyber)Mobbing?»
Collavuraziun tranter Confederaziun e chantuns
A partir dal 1. da favrer 2017 va en vigur la Lescha federala davart la cooperaziun tranter la Confederaziun ed ils chantuns en la furmaziun svizra (BiZG). La giunta da coordinaziun en la furmaziun (KoA Digi) coordinescha las mesiras tranter Confederaziun, chantuns e partenaris.
Education Digital
Questa nova plattafurma è in’iniziativa naziunala da digitalswitzerland cun la mira da sustegnair interpresas svizras en il sectur digital. Education Digital porscha ina survista transparenta davart scolaziuns e furmaziuns cuntinuadas da partenaris privats e publics.
Furmaziun digitala envers l’onn 2025
LEARNTEC ha incaricà in studi che mussa co ch’il progress tecnologic influenza l’emprender. Il pli impurtant element saja la cumpetenza digitala da las persunas d’instrucziun. In’ulteriura sfida saja ils meds finanzials – senza finanzas, nagina tecnologia en stanza da scola.
In mez tschientaner da pedagogia da medias
En ses blog s’occupa Jean-Claude Domenjoz da l’experientscha fatga cun l’integraziun dad ICT en l’instrucziun per tut ils scolars e tut las scolaras da la Svizra franzosa. Dapi 1967 è pedagogia da medias in rom obligatoric en il plan d’instrucziun da Genevra.
Cundiziuns per in’economia digitalisada
12. schaner 2017 / Societad d'infurmaziun
Il Cussegl federal ha approvà il rapport davart las cundiziuns da basa per in’economia digitalisada nua ch’i vegn prognostitgà che la dumonda da cumpetenzas dad ICT vegn a s’augmentar. Fin il zercladur 2017 vegn elavurà in rapport davart las pretensiuns al sistem da furmaziun.
Perscripziuns UE per protecziun da datas
La Cumissiun europeica ha proponì da meglierar la sfera privata per la communicaziun electronica e per las perscripziuns modernas per la protecziun da datas. Proteger la sfera privata na vul betg mo dir proteger il cuntegn mabain er proteger las metadatas dal lieu e dal temp.
Swiss-US Privacy Shield
11. schaner 2017 / Societad d'infurmaziun
In nov program è vegnì endrizzà per transferir datas da persunas da la Svizra ad interpresas americanas. Questa regulaziun correspunda a la soluziun tranter ils Stadis Unids e 31 pajais da la UE. La Svizra dispona uss da las medemas cundiziuns sco l’Uniun europeica.
Red or Blue VR Lab
A Turitg ha l’emprim Virtual Reality Lab avert sias portas per giuvens e vegls che han plaschair da laschar far il «beamen» en in auter mund. Capitanis da pirats, pilots dal spazi ed artists ed artistas 3D pon uschia far experientschas unicas en in cyberspace.
Economia 4.0 mida la furmaziun professiunala
6. schaner 2017 / Societad d'infurmaziun
Friedrich Hubert Esser, president da l’Institut tudestg per la furmaziun professiunala (BIBB) prognostitgescha grondas midadas en la furmaziun professiunala tras l’economia 4.0. Il sistem sto vegnir pli flexibel ed ils emprendissadis ston vegnir percepids sco mastergns da basa.